Document ID: 31992D0175

KOMISSION PÄÄTÖS,
tehty 21 päivänä helmikuuta 1992,
Animo-tietokoneverkon yksiköiden luettelosta ja tunnistamisesta (92/175/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 91/628/ETY(2), ja erityisesti sen 20 artiklan 3 kohdan,
sekä katsoo, että
komissio on 19 päivänä heinäkuuta 1991 erityisesti tehnyt päätöksen 91/398/ETY(3) eläinlääkintäviranomaiset yhdistävästä tietokoneverkosta (Animo),
Animo-tietokoneverkon toiminnan varmistamiseksi on tärkeää tunnistaa eri yksiköt ja laatia niistä luettelo,
olisi otettava huomioon toimivallan jakautuminen keskushallinnon tasolla, erityisesti siltä osin kuin on kyse rahoitusta koskevista säännöistä, joista määrätään yhteisön rahoitusosuuden yksityiskohdista eläinlääkintäviranomaiset yhdistävän tietokoneverkon (Animo) perustamiseksi 22 päivänä heinäkuuta 1991 tehdyssä komission päätöksessä 91/426/ETY(4) ja päätöksen 91/426/ETY (Animo) täytäntöönpanoa koskevista säännöistä 4 päivänä lokakuuta 1991 tehdyssä komission päätöksessä 91/539/ETY(5),
on tärkeää ottaa huomioon rajatarkastusasemien tilanne erityisesti niiden päätösten osalta, jotka tehdään kolmansista maista yhteisöön tuotavien tuotteiden eläinlääkintätarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY(6) 9 artiklan mukaisesti ja kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista sekä direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(7), sellaisena kuin se on muutettuna direktiivillä 91/628/ETY, 6 artiklan mukaisesti, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1 Päätöksen 91/398/ETY 1 artiklan mukaisten yksiköiden tunnusnumerot ja luettelo ovat liitteessä.
2 Liitteen luettelossa olevien keskusyksiköiden yksilöinti ei rajoita päätöksen 91/426/ETY mukaista yhteisön rahoitusta, joka on päätöksen 91/539/ETY rajojen mukainen ja koskee laitteistoa, joka asennetaan toimivaltaiseen keskusyksikköön yhteydessä olevalle viranomaiselle.
3 Rajatarkastusasemia koskeva maininta tämän päätöksen liitteessä olevassa luettelossa on voimassa ainoastaan jos rajatarkastusasema on yhteisön hyväksyttyjen rajatarkastusasemien luettelossa, joka on laadittu direktiivin 90/675/ETY 9 artiklan 4 kohdan toisen alakohdan mukaisesti ja direktiivin 91/496/ETY 6 artiklan 4 kohdan toisen alakohdan mukaisesti. Jos tarvittavat laitteet on kuitenkin jo asennettu, oikeus päätöksen 91/426/ETY mukaiseen rahoitukseen säilyy päätöksen 91/539/ETY mukaisissa rajoissa, eikä yhteisön rahoitusosuutta peritä takaisin.
2 artikla
Tämä päätös saatetaan säännöllisin väliajoin ajan tasalle erityisesti niiden komission päätösten mukaisesti, jotka koskevat rajatarkastusasemien hyväksymistä ja jäsenvaltioiden alueiden järjestelyyn tehtyjä muutoksia.
3 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä helmikuuta 1992.

Labels: 12
15
6